CELEX: 62016CN0142
Language: mt
Date: 2016-03-09 00:00:00
Title: Kawża C-142/16: Rikors ippreżentat fid-9 ta’ Marzu 2016 – Il-Kummissjoni Ewropea vs Ir-Repubblika Federali tal-Ġermanja

10.5.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 165/13
            
         Rikors ippreżentat fid-9 ta’ Marzu 2016 – Il-Kummissjoni Ewropea vs Ir-Repubblika Federali tal-Ġermanja
   (Kawża C-142/16)
   (2016/C 165/14)
   Lingwa tal-kawża: il-Ġermaniż
   
      Partijiet
   
   
      Rikorrenti: Il-Kummissjoni Ewropea (rappreżentanti: C. Hermes u E. Manhaevem, aġenti)
   
      Konvenuta: Ir-Repubblika Federali tal-Ġermanja
   
      Talbiet
   
   
               —
            
            
               tiddikjara li, billi ma wettqitx, fl-awtorizzazzjoni għall-istabbiliment ta’ impjant tal-enerġija li jaħdem bil-faħam ta’ Hamburg-Moorburg, evalwazzjoni kompleta u korretta tal-effetti fuq is-sit, ir-Repubblika Federali tal-Ġermanja naqset milli twettaq l-obbligi tagħha skont l-Artikoli 6(3) u (4) tad-Direttiva tal-Kunsill 92/43/KE (1), tal-21 ta’ Mejju 1992, dwar il-konservazzjoni tal-habitat naturali u tal-fawna u l-flora selvaġġa;
            
         
               —
            
            
               tikkundanna lir-Repubblika Federali tal-Ġermanja għall-ispejjeż.
            
         
      Motivi u argumenti prinċipali
   
   Il-belt ta’ Hamburg ħarġet permess taħt il-leġiżlazzjoni dwar l-ilma għall-impjant tal-enerġija li jaħdem bil-faħam ta’ Moorburg li jawtorizza t-tkessiħ tal-impjant permezz tar-riċirkulazzjoni ta’ ilma li ġej mix-xmara Elbe. Fl-evalwazzjoni tal-effetti mwettqa preċedentement kien ġie indikat il-perikolu li t-teħid ta’ ilma għat-tkessiħ mill-Elbe jista’ jikkawża l-mewt tal-ħut li jemigraw kontra l-kurrent tal-Elbe, b’impatt sinjifikattiv fuq is-siti Natura 2000 li jinstabu eqreb għajn ix-xmara, li l-għanijiet ta’ konservazzjoni tagħhom jinkludu l-ispeċi kkonċernati. Finalment, l-evalwazzjoni tal-effetti nnegat madankollu impatt sinjifikattiv fuq is-siti protetti, sa fejn ikklassifikat bħala miżura ta’ attenwazzjoni tad-dannu sistema ta’ tlugħ għall-ħut installata bejn l-impjant u s-siti protetti inkwistjoni. Barra minn hekk, l-evalwazzjoni tal-effetti ma twettaqx analiżi tal-effetti kumulattivi possibbli ta’ ċerti impjanti eżistenti jew li fir-rigward tagħhom intalab permess u li jinsabu eqreb għajn ix-xmara minn Moorburg.
   Skont it-tieni sentenza tal-Artikolu 6(3) tad-Direttiva 92/43/KEE, proġett jista’ jiġi approvat, fid-dawl tal-evalwazzjoni tal-effett tiegħu, fuq is-sit biss jekk ikun jista’ jiġi eskluż li dan jippreġudika l-integrità tas-siti Natura 2000. Jekk dan ma jkunx il-każ, l-eventwali approvazzjoni tkun suġġetta għall-kundizzjonijiet stretti previsti fl-Artikolu 6(4) tad-Direttiva.
   Fil-fehma tal-Kummissjoni, l-evalwazzjoni tal-effetti fuq is-sit inkwistjoni ma hijiex korretta, jew hija inkompleta, minn żewġ perspettivi. Fl-ewwel lok, is-sistema ta’ tlugħ għall-ħut ġiet kklassifikata bħala miżura ta’ attenwazzjoni fil-kuntest tal-Artikolu 6(3) tad-Direttiva, minkejja li skont il-kriterji stabbiliti mill-Qorti tal-Ġustizzja fis-sentenza Briels (C-521/12 (2)) din tikkostitwixxi, l-iktar l-iktar, miżura kumpensatorja fis-sens tal-Artikolu 6(4) tad-Direttiva. L-evalwazzjoni tħalli barra l-eżami tal-effetti kumulattivi possibbli msemmija hawn fuq. Peress li, abbażi ta’ dan, il-belt ta’ Hamburg eskludiet impatt sinjifikattiv fuq is-siti protetti fis-sens tal-Artikolu 6(3) tad-Direttiva, hija naqset milli tissodisfa r-rekwiżiti msemmija fl-Artikolu 6(4) tad-Direttiva, bħall-eżami ta’ soluzzjonijiet alternattivi u l-interess pubbliku kbir.
   
      (1)  ĠU Edizzjoni Speċjali bil-Malti, Kapitolu 15, Vol. 2, p. 102.
   
      (2)  ECLI:EU:C:2014:330